Reeksverkragter na dekade vasgetrek | Maroela Media
Reeksverkragter na dekade vasgetrek
'n Vermeende reeksverkragter is Dinsdag in die Vrystaat vasgetrek nadat hy vir langer as 'n dekade op vrye voet was.
Die 47-jarige verdagte is jare lank deur die polisie gesoek in verband met sewe verkragtingsake wat glo tussen 2008 en 2017 in die Vrystaat en Noordwes plaasgevind het.
Volgens brig. Motantsi Makhele, polisiewoordvoerder, het die verkragtings in Thaba Nchu, Marquard en Itsoseng plaasgevind.
Die verdagte is deur die Selosesha-reaksiespan, provinsiale misdaadintelligensie-eenheid en kubermisdaad-eenheid vasgetrek nadat hy deur lede van die publiek geïdentifiseer is en later in die straat naby sy huis opgemerk is. Die verdagte het te voet gevlug en is deur die polisie agternagesit. Hy is in Selosesha in Thaba Nchu in hegtenis geneem.
Die polisie het ook beslag gelê op twee televisies, twee klankversterkers, 'n uniform van die nasionale weermag, 40 selfone, 'n geisertenk, skootrekenaar, waaier, mikrogolfoond en 'n handsak vol juwele in die verdagte se huis. Die goedere is vermoedelik gesteel.
Die verdagte sal vandag in die Thaba Nchu-landdroshof verskyn op sewe aanklagtes van verkragting en die besit van vermoedelik gesteelde goedere. Nog klagtes sal moontlik bygevoeg word sodra ondersoeke oor die verdagte se onwettige aktiwiteite buite die Vrystaatse provinsie afgehandel is.
"Deur hierdie gesamentlike poging sal 'n misdadiger wat verantwoordelik is vir baie hartseer en pyn van ons strate verwyder word," het lt.genl. Baile Motswenyane, provinsiale kommissaris, gesê.
In die nuus polisie Vrystaat
40% van leeuwelpies vrek op teelplase – verslag
Na n dekade die SAP en die ANC regering is om van op te gooi. En ons aan die slaap belasting betalers betaal hulle selarisse.
Dir was weereens die gemeenskap en nie speurwerk deur die polisie nie…
In Amerika sou hy LEWENSLANK gekry het, sonder enige parool, wonder wat sy vonnis hier gaan wees, seker 17+ vonnisse, almal samelopend…….